**A Líceumi Diákszövetség éves rendes közgyűlésének jegyzőkönyve**

**2015. 05. 22.**

A kezdés időpontja:15:00

*A jelenléti ívet csatoljuk a jegyzőkönyvhöz.*

A jelenlévők száma nem éri el a megfelelő létszámot, így második, megismételt közgyűlést kell összehívni.

Winkler Barnabás elnök úr betegsége miatt a közgyűlést Gabnainé Mastalír Márta alelnök vezeti le. A megismételt közgyűlést 15.15-kor nyitja meg. Köszönti a jelenlévőket, különös szeretettel a 40 éve érettségizetteket.

A jegyzőkönyv vezetésére Kő-Czákler Juditot kéri fel, hitelesítőnek pedig Kozák Violát és Pajor Noémit, akiket a közgyűlés egyhangú szavazatával elfogad.

Alelnök asszony felkéri Csukásné Bencsik Zsuzsa titkárt, hogy tartsa meg a Diákszövetség éves beszámolóját.

*A Titkári Beszámolót csatoljuk a jegyzőkönyvhöz.*

A titkári beszámolóhoz észrevétel nem érkezik. A titkári beszámolót a közgyűlés egyhangúlag elfogadja.

Gabnainé Mastalír Márta megkéri Sarkady Sándort, hogy olvassa fel Tóthné Szakály Liliann pénzügyi beszámolóját. (Tóthné Szakály Liliann pénztáros más elfoglaltsága miatt távol volt.)

*A Pénzügyi Beszámolót csatoljuk a jegyzőkönyvhöz*.

A pénzügyi beszámolót a közgyűlés egyhangúlag elfogadja.

Ezután következett a közgyűlés legszebb része, a Diákszövetség nagyérmének átadása, amit idén Tömördi Máté 50 éve érettségizett öregdiák társunk kapott. A díjat az alelnökasszony adta át, laudációját dr.Gimesi Szabolcsné olvasta fel. Szeretettel gratulálunk a díjazottnak.

Ezután ismerteti Gabnainé Mastalír Márta a Választmány javaslatát, miszerint válasszanak új kuratórium tagokat, a régi tagok betegségére való tekintettel. Az új kuratóriumi tagokra tett javaslat:

elnök: Horváthné Hartmann Rita

titkár: Gálos István

tagok: Tóth Károly István, Horváth Edit, Dégay Zoltán

Jövő évben új Választmányt kell választani, ezért a közgyűlés egy Jelölő Bizottságot állít fel, amelynek tagjai:

elnök: Tóth Károly István

tagok: Kozák Viola, Orbán Júlia

Gabnainé Mastalír Márta felkéri Tölli Balázst, az iskola igazgatóját, hogy ismertesse az iskola jelenlegi életét a résztvevőkkel.

Tölli Balázs hangsúlyozza az iskola jó kapcsolatát a Diákszövetséggel, nagyon sok iskolai programban segítenek az öregdiákok. Igyekszik az iskola is minél inkább megszólítani a 30-40-50 éves volt diákokat, hogy lépjenek be az iskola hétköznapjaiba is. Egy családi pályázat kapcsán ennek nagyon szép példáit is láthattuk: nagyapa- apa- fiú együtt zenélését, fellépését. Segítséget nyújthat a Diákszövetségnek, ha az érettségi találkozósoktól az iskola begyűjti címüket. Jó ötletnek tartja az igazgató, hogy néhány osztály a közgyűlés napjára szervezi érettségi találkozóját, mint például most Orbán Júlia és Dorosmai Erzsébet 40 éve érettségizett tanárnők. Az iskola jelenéről elmondta az igazgató úr, hogy sokan jelentkeznek a Líceumba, nincs létszámbeli probléma, sok ide járt szülő, nagyszülő hozza vissza gyermekét az iskolába. Végül köszönetét fejezi ki a Diákszövetségnek mindennemű segítségért, amit az iskoláért tesz.

Ezután az alelnök ajánlatot tesz a jövő évi közgyűlés időpontjára: 2016. május 21.

Ezt az időpontot a közgyűlés résztvevői egyhangú szavazatukkal elfogadják.

Gabnainé Mastalír Márta alelnök mindenkinek megköszöni a segítséget, amit a Diákszövetségért tett, és kéri a jövőbeni támogatást is. Végül bejelenti, hogy a vasárnapi 10 órakor kezdődő istentiszteletet Kendeh-Kirchknopf László 1995-ben végzett öregdiák tartja.

A közgyűlés után az iskola tanulói gálaműsort adnak a résztvevőknek, amelyet Orbán Júlia tanárnő szervezett.

Sopron, 2015. május 16.

Kő-Czákler Judit

Jegyzőkönyvvezető

Kozák Viola Pajor Noémi

hitelesítő hitelesítő